Document ID: 32000R2220

Padomes Regula (EK) Nr. 2220/2000
(2000. gada 28. septembris),
ar kuru groza Regulu (EEK) Nr. 302/93, ar ko izveido Eiropas Narkotiku un narkomānijas uzraudzības centru
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 308. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
tā kā:
(1) 1993. gada 8. februārī Padome pieņēma Regulu (EEK) Nr. 302/93 [3].
(2) Eiropas Narkotiku un narkomānijas uzraudzības centrs (ENNUC), šeit turpmāk - "Uzraudzības centrs", ir atbildīgs par Eiropas Narkotiku un narkomānijas uzraudzības tīkla (Reitox) izveidošanu un koordinēšanu sadarbībā ar dalībvalstīm.
(3) Eiropas Parlaments savā 1998. gada septembra Rezolūcijā par Eiropas Narkotiku un narkomānijas uzraudzības centra 1997. gada pārskatu attiecībā uz stāvokli narkotiku un narkomānijas jomā Eiropas Savienībā norādīja, ka ir svarīgi, lai Uzraudzības centrs sāktu Centrāleiropas un Austrumeiropas kandidātvalstu un Kipras iesaistīšanu Reitox tīklā un savos ziņojumos un pētījumos ņemtu vērā šo valstu datus.
(4) Pakāpeniski jāorganizē kandidātvalstu iesaistīšanās Uzraudzības centra darbībā un Reitox pamatuzdevumu pildīšanā.
(5) Phare Daudzpusējā narkotiku apkarošanas programma jo īpaši paredzēta palīdzības sniegšanai Centrāleiropas un Austrumeiropas valstīm, lai šajās valstīs pilnīgotu un veicinātu narkotiku un narkomānijas datu vākšanas, apstrādes un izplatīšanas informācijas sistēmas un tīklus.
(6) Vēlams, lai Uzraudzības centram tieši uzticētu īstenot strukturāli tehniskās palīdzības projektus informācijas sistēmu jomā Centrāleiropas un Austrumeiropas valstīs un citās kandidātvalstīs, lai tās iesaistītu Uzraudzības centra darbībā un izveidotu strukturālas saites ar Reitox tīklu.
(7) Uzraudzības centram jāiesaista visas Phare valstis, kas darbojas Phare Daudzpusējā narkotiku apkarošanas programmā, to skaitā Albānija, Bosnija-Hercegovina un bijusī Dienvidslāvijas Maķedonijas Republika.
(8) Uzraudzības centra īstenojamie strukturālās palīdzības projekti kandidātvalstīs un valstīs, kas ir tiesīgas piedalīties Phare programmā, jo īpaši ietver darbības, kuras saistītas ar informācijas koordinēšanu un apmaiņu, zinātības nodošanu, strukturālo saišu izveidi un nostiprināšanu ar Reitox tīklu, kā arī nacionālo koordinācijas centru izveidi un konsolidāciju,
IR PIEŅĒMUSI ŠO REGULU.
1. pants
Regulā (EEK) Nr. 302/93 izdara šādus grozījumus.
1. Regulas 1. panta 4. punktu aizstāj ar šādu punktu:
"4. Ciktāl tas nav pretrunā ar 2. panta D. daļas 14. punktu, Centrs nevar veikt nekādus pasākumus, kas nav saistīti ar informācijas sniegšanu un apstrādi".
2. Regulas 2. panta D. daļu papildina ar šādu punktu:
"14. Pēc Eiropas Kopienu Komisijas lūguma var nodot kandidātvalstīm un valstīm, kas ir tiesīgas piedalīties Phare programmā, savu zinātību un piedalīties strukturālo saišu izveidē un nostiprināšanā ar Reitox tīklu, kā arī nacionālo koordinācijas centru izveidē un konsolidācijā."
2. pants
Šī regula stājas spēkā tās publicēšanas dienā Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 28. septembrī

Labels: 11
7
0
12
15